|  |  |
| --- | --- |
| 02KOLORB | **27. septembar 2014. godine** |
| **Ministarstvo poljoprovrede i ruralnog razvoja**Rimski trg 46, PodgoricaTel. (+382 20) 482 109, 234 105Web site: [www.minpolj.gov.me](http://www.minpolj.gov.me) e-mail: kabinet@mpr.gov.me  | **PRESS** |

Poštovane dame i gospodo,

Hvala na interesovanju i vremenu koje ste izdvojili da ispratite današnju press konferenciju. Predlažem da, na već uobičajeni način, analiziramo jednu po jednu temu. Najprije ekonomske teme.

1. **SPOLJNOTRGOVINSKA RAZMJENA POLJOPRIVREDNIH PROIZVODA**

Ukupna razmjena poljoprivrednih proizvoda u prvih osam mjeseci 2014. godine veća je za 10,8% u odnosu na isti period prošle godine. Ukupan uvoz poljoprivrednih proizvoda veći je za 4,9% (15,2 miliona €), **dok se izvoz povećao za 60,2%** (22,1 miliona €). Pokrivenost uvoza izvozom iznosila je 18,1% i veća je za 6,2 procentna poena u odnosu prvih osam mjeseci 2013. Učešće poljoprivrednih proizvoda iznosilo je 27,6% u ukupnom uvozu i 28,6% u ukupom izvozu.

Tabela 1: *Ukupna vrijednost uvoza i izvoza za period januar-avgust 2011, 2012, 2013 i 2014*

|  |  |  |  |
| --- | --- | --- | --- |
| **Godina** | **Izvoz u €** | **Uvoz u €** | **Pokrivenost uvoza izvozom** |
| 2011 | 30.288.086 | 295.532.060 | 10,2% |
| 2012 | 35.022.389 | 298.608.498 | 11,7% |
| 2013 | 36.805.700 | 309.536.615 | 11,9% |
| 2014 | 58.945.003 | 324.799.675 | 18,1% |

Izvor: MONSTAT

U strukturi izvoza najveći rast bilježimo kod izvoza: vina (19,3%), prerađevina od mesa (14,7%) i piva (4,6%). Iako vrijednost izvezenog sira nije velika, primjetno je da iz godine u godinu bilježimo rast izvoza. Takođe, zabilježen je rast izvoza proizvoda na bazi kakaa (19,5%). Istovremeno, smanjen je izvoz alkoholnih pića (48%), povrća (42%) i duvana i prerađevina od duvana (30,9%).

U strukturi uvoza uočljiv je pad uvoza živih životinja, mlijeka i mliječnih proizvoda, gaziranih bezalkoholnih pića i proizvoda od duvana. Bilježimo rast vrijednosti uvoza svježeg mesa, živog drveća, voća i tzv. raznih proizvoda za ishranu (sladoledi, razni sosovi, koncentrati za upotrebu u domaćinstvima itd). Rast uvoza svježeg mesa prije svega se odnosi na svježe svinjsko meso čiji je uvoz povećan za 20,2 miliona €. Međutim, upravo nam je uvoz ovog mesa omogućio veći izvoz, jer se isto koristilo kao sirovina za preradu.

Glavni partneri u uvozu i izvozu i dalje su zemlje CEFTA i EU. Najveći spoljno-trgovniski partner je i dalje Srbija.

1. **UČEŠĆE POLJOPRIVREDE U BDP**

Prema podacima MONSTAT-a učešće poljoprivrede, šumarstva i ribarstva u ukupnom BDP u 2013. godini iznosi 8%. Poređenja radi, godinu dana ranije iznosilo je 7,4%.

**Bruto vrijednost proizvodnje** u sektoru poljoprivrede, šumarstva i ribarstva u 2012. godini iznosila je 394,4 miliona €, dok je u 2013. godini iznosila 436,8 miliona €. To znači da je bruto vrijednost proizvodnje povećana za 42,4 miliona € (ili za 10,8%) u odnosu na 2012. Podatak ne obuhvata proizvodnju hrane (dakle, preradu u poljoprivredi), niti drvopreradu. Riječ je o primarnoj poljoprivrednoj proizvodnji. Ako bruto vrijednost proizvodnje u sektoru poljoprivrede, šumarstva i ribarstva podijelimo sa brojem zaposlenih prema podacima MONSTAT (2.771) dobijamo 157.632,62 € po jednom zaposlenom.

Bilo bi lijepo kada bi to bilo tako. Zato, još jednom ukazujemo da podaci MONSTAT-a o broju zaposlenih u poljoprivredi nijesu tačni, ili preciznije rečeno, nijesu potpuni. Podsjećam, prilikom prebrojavanja broja zaposlenih u sektoru poljoprivrede, MONSTAT koristi samo podatke o zaposlenosti u privrednim subjektima čija je pretežna djelatnost poljoprivreda iz Poreske uprave. MONSTAT ne koristi podatke Ministarstva poljoprivrede iz naših registara u kojima se registruju poljoprivredni proizvođači koji na svojim porodičnim gazdinstvima doprinose stvaranju nove vrijednosti i bruto domaćeg proizvoda. Uzrok je činjenica da, u skladu sa Zakonom o statistici i statističkom sistemu Crne Gore iz 2012, MONSTAT ne prepoznaje MPRR kao zvanični izvor statističkih podataka. Vjerujem da ćemo, u procesu usklađivanja sa tekovinom EU, razriješiti ovaj problem. Cilj nam je, prije svega, ne da prikazujemo veći ili manji broj zaposlenih, već da budemo u mogućnosti da pravilno i pouzdano mjerimo produktivnost u sektoru poljoprivrede.

**Bruto dodata vrijednost** u sektoru poljoprivrede, šumarstva i ribarstva u 2013. godini iznosila je 266,9 miliona € i veća je za 34,9 miliona (ili za 15%) u odnosu za 2012.

1. **OTKUP MLIJEKA**

Evidencija o otkupu mlijeka vodi se posljednjih dvanaest godina. U avgustu ove godine otkupljena je rekordna količina mlijeka u odnosu na isti mjesec svih prethodnih godina. Naime, otkupljeno je 2.388.183 l mlijeka, što je za 7% ili 154.754 l više, nego u avgustu 2013. godine i za 70,000 l mlijeka više nego u prethodnom, julu mjesecu.

Od početka godine do 01. septembra ukupno je otkupljeno 16,6 miliona l mlijeka, što je za 3% više nego u istom period prethodne godine. Sve premije za otkupljeno mlijeko isplaćene su poljoprivrednim proizvođačima. Broj kooperanata koji su predali mlijeko veći je za 78 u odnosu na prethodni mjesec. Nadamo se da će do kraja godine biti probijena magična granica od 25 miliona l mlijeka.

Tabela 2: *Otkupljene količine mlijeka u prvih osam mjeseci 2014. godine*

|  |  |  |  |  |  |
| --- | --- | --- | --- | --- | --- |
|  | **2013** | **2014** | **Apsolutni rast** | **Procentulani rast** | **Broj farmera** |
| Januar | 1,854,409 | 1,933,044 | 78,635 | 4.24% | 2,664 |
| Februar | 1,692,151 | 1,789,639 | 97,488 | 5.76% | 2,715 |
| mart | 1,844,558 | 1,969,271 | 124,713 | 6.76% | 2,699 |
| april | 1,915,333 | 1,976,805 | 61,472 | 3.21% | 2,715 |
| maj | 2,116,055 | 2,032,920 | -83,135 | -3.93% | 2,656 |
| jun | 2,174,706 | 2,194,721 | 20,015 | 0.92% | 2,738 |
| jul | 2,280,626 | 2,311,896 | 31,270 | 1.37% | 2,772 |
| avgust | 2,233,429 | 2,388,183 | 154,754 | 6.93% | 2,850 |
| **Ukupno** | **16,111,267** | **16,596,479** | **485,212** | **3.01%** |  |

Izvor: Ministartstvo poljoprivrede i ruralnog razvoja

1. **OTKUP JAGNJADI**

Otkup jagnjadi započet je 15.09.2014. godine. Zaključno sa 26.09. otkupljeno je i isporučeno penzionerima 4.090 komada (ili oko 25% planiranog otkupa). Otkup se odvija u mjesnim zajednicama, po opštinama, na osnovu rasporeda koji su pripremile kompanije: *Goranović*, *Franca* i *Gradina*. Otkupne cijene se poštuju shodno ugovoru. Podsjetiću da je otkupna cijena 2,30/kg žive mjere, uz 4% kala. Za sada nema primjedbi od strane poljoprivrednih proizvođača. Međutim, lično nisam zadovoljan dinamikom otkupa i zahtijevam da se na terenu radi brže i organizovanije.

1. **PREGOVARAČKA POGLAVLJA 11, 12 i 13**

PP 11 - EK je pozitivno ocijenila ***Nacrt Strategije za poljoprivredu i ruralni razvoj*** koju je pripremilo MPRR. Podsjetiću da je donošenje strategije i akcionog plana mjerilo za otvaranje pregovora za PP11. Imam povjerenja u tim mladih ljudi u Ministarstvu koji radi na strategiji, i bez obzira što smo odabrali teži put (da nam strategiju ne pišu drugi, već zaposleni u Ministarstvu) pokazuje se da je ovakva odluka bila ispravna. Tokom nedavnog zajedničkog sastanka sa DG AGRI i DG ELARG razjašnjen je dio prethodno dobijenih komentara, dok se jedan dio komentara pokazao neutemeljenim. Cilj nam je da ubrzo započnemo javnu raspravu i do kraja godine predamo Komisiji finalnu verziju Strategije sa Akcionim planom. U međuvremenu, otpočećemo sa izradom Pregovaračke pozicije za otvaranje ovog poglavlja.

PP12 - Bezbjednost hrane i fito-veto politika – ukupan broj pravnih akata sa kojima treba usaglasiti nacionalno zakonodavstvo u ovim oblastima je 4.827 (direktive, regulative, odluke). To znači da je potrebno izmijeniti preko 600 tekstova zakona, pravilnika, odluka i drugih propisa. U pitanju su značajne reforme pravnog okvira.

Poglavlje 12 obuhvata 12 okvirnih zakona:

* *Zakon o bezbjednosti hrane*;
* *Zakon o veterinarstvu*;
* *Zakon o identifikaciji i registraciji životinja*;
* *Zakon o zaštiti dobrobiti životinja*;
* *Zakon o stočarstvu*;
* *Zakon o zdravstvenoj zaštiti bilja*;
* *Zakon o sredstvima za zaštitu bilja*;
* *Zakon o sjemenskom materijalu poljoprivrednog bilja*;
* *Zakon o sadnom materijalu*;
* *Zakon o reproduktivnom materijalu šumskog drveća*;
* *Zakon o zaštiti biljnih sorti* i
* *Zakon o genetički modifikovanim organizmima*.

Vlada Crne Gore je na posljednjoj sjednici razmotrila *Nacrt Zakona o identifikaciji i registraciji životinja*. Do sada je ukupno dostavljeno EK na mišljenje 10 zakona. Za pojedine zakone dobijeni su komentari koji se odnose na transpoziciju pravne tekovine EU. Kako bi detaljno razmotrilo usklađivanje nacionalnog zakonodavstva sa pravnom tekovinom EU, na inicijativu MPRR, u julu ove godine organizovan je sastanak sa predstavnicima EK, Ministarstvom zdravlja, MVPEI, Veterinarske uprava, Fitosanitarne uprave, Uprave za inspekcijske poslove, Sekretarijata za zakonodavstvo i Skupštine Crne Gore. Svaka strana preuzela je dio odgovornosti koji joj pripada iz poslova za koje je nadležna. Ovo je veoma važno za razumijevanje ocjena o napretku Crne Gore u pregovaračkom procesu. U toku je izrada strategije kojom se planira: razvoj administrativnih i institucionalnih kapaciteta, potrebna sredstva za zdravstvenu zaštitu životinja i bilja, izgradnju laboratorija, adekvatnih kontrolnih punktova na graničnim prelazima, neškodljivo uklanjanje nus-proizvoda životinjskog porijekla i veterinarskog otpada, obuka zaposlenih itd.) i izvori sredstava (bilo da se radi o budžetskim sredstvima ili o sredstvima iz drugih dostupnih fondova).

PP 13 – radimo na ***Strategiji razvoja ribarstva***. I ovdje je donošenje strategije i akcionog plana mjerilo za početak pregovora PP13. Prvi Nacrt Strategije uputićemo EK početkom oktobra, kako bi na marginama Pododbora za poljoprivredu i ribarstvo, koji se održava 14. oktobra 2014. u Podgorici, održali tehnički sastanak sa predstavnicima GD za ribarstvo.

Kada je u pitanju **Sektorski sporazum**, trenutno se nalazi na inter-servisnim konsultacijama. Prvu verziju sporazuma očekujemo za mjesec dana, a njegovu finalizacije i ratifikaciju za oko 3 mjeseca.Potpisivanje Sektorskog sporazuma, preduslov je za pripremu i predaju **IPARD Programa**. Naš cilj je da IPARD Program pripremimo i pošaljemo EK do sredine marta 2015. Da bi uspjeli da se akreditujemo za primjenu IPARD programa kako smo to i planirali (podsjetiću, to je 01.01.2016. godine), **Akreditacioni paket** moramo predati EK najkasnije do polovine 2015, iz razloga što procedura u EK traje oko 6 mjeseci.

Ovo je samo dio obaveza iz Programa pridruživanja koji se odnosi na poljoprivredu. Zašto ovo ističem? Zato što se *Izvještaj o napretku Crne Gore* dominantno bazira na usklađivanju pravne tekovine Crne Gore sa EU, odnosno, ocjena napretka zavisi od broja zakona koje donosimo. Nama nije cilj da se pretvorimo u mašinu za štancovanje zakona. Nasuprot, cilj nam je da idemo korak po korak, da razvijamo kapacitete Ministarstva, obučavamo zaposlene i jačamo tim, razvijamo i sprovodimo procedure i paralelno pripremamo poljoprivredne proizvođače za ono što slijedi... a sve to u njihovom interesu, interesu građana Crne Gore.

Zato očekujem da se u *Izvještaju o napretku* konstatuje napredak u poglavljima 11 i 12. Kada je u pitanju poglavlje 13, imajući u vidu da su *Nacrt Zakona o ribarstvu i marikulturi* i nekoliko pravilnika pripremljeni, ali još uvijek nisu usvojeni, očekujem da se napredak u poglavlju 13 registruje od sledećeg izvještaja.

1. **ZAKON O MASLINARSTVU**

Zakon o maslinarstvu nije jedan od 12 zakona koji predstavljaju jedno od tri mjerila za otvaranje PP12. Ovaj zakon nalazi se u Parlamentu od decembra 2013. Prije neki dan organizovana je dodatna rasprava na Odboru za poljoprivredu i turizam, nakon što je 16. jula ove godine Kolegijum Skupštine Crne Gore donio odluku da, iako je Predlog zakona uvršten u Dnevni red X sjednice I redovnog proljećnog zasijedanja Skupštine Crne Gore, o čemu je ovo Ministarstvo bilo zvanično obaviješteno, isti skine sa dnevnog reda. Iako je najavljeno da ćemo čuti naučno utemeljenje razloge zbog kojih treba predlog zakona doraditi, sve što smo čuli odnosilo se na pitanja koja ovaj zakon uopšte ne tretira (podrška maslinarima i pitanje Valdanosa). Za mene je bilo veliko razočarenje da slušam nastupe pojedinih čelnika NVO i udruženja proizvođača kojima su važniji sopstveni poslovni interesi od pitanja bezbjednosti hrane ili standarda na koje se Crna Gora obavezala, između ostalog, i međunarodnim sporazumima čiji je potpisnik. Uvijek sam spreman na dijalog. Ali, nisam spreman da preuzmem odgovornost za kašnjenje - posebno kada pojedinci, i pored više mogućnosti, ne reaguju na vrijeme. Nisam spreman da preuzmem odgovornost ni za odbijanje primjene međunarodnih standarda, posebno od onih kojima su puna usta hvale o EU.

1. **JAVNI POZIV ZA SOLARNE KATUNE**

U skladu sa Agrobudžetom za 2014. godinu i budžetskom linijom *Mjere za poboljšanje života i širenje ekonomskih aktivnosti u ruralnim područjima*, MPRR će tokom sljedeće nedjelje objaviti *Javni poziv za dodjelu podrške za korišćenje solarne energije na katunima*. Imajući u vidu da se uglavnom radi o nepristupačnim terenima, sa otežanim uslovima elektrifikacije, naš cilj je da poboljšamo uslove života na katunima i da očuvamo tradiciju katunskog stočarstva u Crnoj Gori.

Korisnici podrške mogu buti seoska gazdinstva koja ispunjavaju sljedeće uslove:

* da su evidentirani u registru Službe za selekciju stoke;
* da izdižu stoku na katune i to najmanje 20 uslovnih grla;
* da nemaju mogućnost elektrifikacije na katunima;
* da za katun na koji izdižu stoku nisu prethodno dobili podršku za ovu namjenu od strane ministarstva ili opštine;

Kako bi povećali broj korisnika podrške, sopstveno učešće iznosiće 30%, dok preostalih 70% idu na teret Ministartsva poljoprivrede i ruralnog razvoja. Do sada je obezbijeđeno preko 200 solarnih panela. Dodatno, podršku poljoprivrednim proizvođačima davale su pojedine opštine.

Ovu aktivnost Ministarstvo poljoprivrede sprovodi zajedno sa Ministarstvom ekonomije koje je bilo zaduženo za objavljivanje tendera za nabavku solarnih panela. Ukupna vrijednost podrške iznosi 55.000 € (učešće Ministarstva poljoprivrede je 35.000, a Ministarstva ekonomije 20.000 €).

1. **OBNOVA I RAZVOJ SELA I IZGRADNJA INFRASTRUKTURE**

Do sada smo u 2014. godini realizovali sledeće projekte:

**Andrijevica -** sanacija puta Jošanica-Mojanska Rijeka i nastavak radova na putu Balj-Seoce;

**Berane -** sanacija puta Polica-Goražde i sanacija kanala za navodnjavanje Selača-Lužac;

**Danilovgrad -** nasipanje puta Gornji Zagarač-Markovina i puta Vukotica-Ponikvica;

**Mojkovac -** proboj puta Bistrica-Ravni Šib-Sinjajevina i rekonstrukcija puta Krstac-Jankovići;

**Nikšić -** izgradnja vještačkih akumulacija i sanacija seoskih puteva Trubjela;

**Petnjica** - nasipanje i proboj puteva ka katunima;

**Plav** - sanacija puta Velika-Mokra;

**Plužine** - kaptaža na izvorištu Gostaja i izgradnja vodopoja Gornji Unač;

**Podgorica** - sanacija i čišćenje putnih pravaca prema katunima i rekonstrukcija više vodovoda,

 bistijerni i kaptaža;

**Tivat -** nasipanje puta Gornji Bogdašići;

**Šavnik** - rekonstrukcija puta Gornja Bukovica-Provalija i kaptaža Vukodo;

**Žabljak** - podrška vodosnadbijevanju u Maloj Crnoj Gori;

Nastavićemo sa realizacijom drugih projekata sve dok nam vremenske prilike dozvole.

1. **KONFERENCIJA O OSIGURANJU U POLJOPRIVREDI**

Kroz agrobudžetsku mjeru *Upravljanje rizicima u poljoprivredi*,MPRR subvencioniše premije osiguranja usjeva, objekata i stoke u visini do 50%, što predstavlja najveći iznos podrške u Evropi. Ipak, nismo zadovoljni brojem korisnika ove mjere. Kako bi popularisali potrebu osiguranja i edukovali poljoprivredne proizvođače, Ministarstvo poljoprivrede i ruralnog razvoja, Agencija za nadzor osiguranja i Udruženje nezavisnih osiguravača 15.10.2014. godine organizuju Konferenciju "*Osiguranje u poljoprivredi*". Konferenciji će prisustvovati predstavnici poljoprivrednih udruženja, poljoprivrednici-korisnici osiguranja, osiguravajuća društva, komercijalne banke, predstavnici Svjetske banke, Evropske komisije, i drugi. Na konferenciji će biti predstavljeni postojeći modeli osiguranja u regionu, iskustva i trendovi u ovoj vrsti osiguranja, ključni rizici kojima je izložen sektor poljoprivrede, benefiti koje imaju poljoprivredni proizvođači, itd.

Iako poljoprivredno osiguranje nije univerzalno rješenje za sve rizike sa kojima se suočavaju poljoprivredni proizvođači, niti zamjena za standarde kvalitetnog upravljanja proizvodnjom, ipak, ono predstavlja jednu od ključnih mjera u smanjenju rizika sa kojima se poljoprivrednici suočavaju. Konferencija će biti prilika da se od strane osiguravajućih društava predstavi način na koji se, poboljšanjem određenih uslova i standarda, može uticati na smanjenje cijene premije osiguranja. Dodatno, banke će predstaviti sopstvena iskustava u kreditiranju poljoprivredne proizvodnje.

1. **MEĐUNARODNA SARADNJA**

Predstavnici Ministarstva poljoprivrede i ruralnog razvoja, zajedno sa predstavnicima udruženja maslinara Bara i Saveza pčelarskih organizacija Crne Gore, završili su studijsku posjetu američkom državnom univerzitetu Kolorado na temu razvoja kooperativa.

Program je podržan od strane američkog Ministarstva poljoprivrede, koje je obezbijedilo stipendije učesnicima u okviru *Cochran programa* stipendiranja, a u saradnji sa Ambasadom SAD u Podgorici. Učesnici programa upoznali su se sa načinom osnivanja i rada američkih kooperativa. Smatramo da će ovo biti značajno za predstavnike poljoprivrednih proizvođača, posebno zbog toga što u ponedjeljak započinjemo raspravu o Zakonu o kooperativama u odborima Skupštine Crne Gore.